วิมานไฟ

วิมานไฟ เป็นบทประพันธ์ของ กัญญ์ชลา หรือคุณกฤษณา อโศกสิน ศิลปินแห่งชาติเจ้าของบทประพันธ์ชื่อดัง เมียหลวง และ สวรรค์เบี่ยง วิมานไฟเป็นเรื่องราวของสามพี่น้อง ทาทอง, โรยทองและรินทอง สามพี่น้องตระกูลวรทิพย์ที่เคยปรองดองรักใคร่กัน ต้องมาห่ำหันกันเองเพื่อครอบครองผู้ชายคนเดียวนั้นก็คือภุมเรศ เพราะความร้าวฉานที่เกิดขึ้นภายในบ้านวรทิพย์ได้เปลี่ยนวิมานที่แสนสุขของบ้านวรทิพย์ให้แปรเปลี่ยนเป็นวิมานไฟ เพราะชายหนุ่มเพียงคนเดียวนั้นคือ "ภุมเรศ" และบทประพันธ์ถูกนำมาทำเป็นภาพยนตร์ละครโทรทัศน์หลายครั้งเลยทีเดียว
วิมานไฟ ถูกนำมาสร้างทำเป็นภาพยนตร์ 2 ครั้ง (พ.ศ. 2512, พ.ศ. 2522) และละครโทรทัศน์ 4 ครั้ง (พ.ศ. 2515, พ.ศ. 2523, พ.ศ. 2533, พ.ศ. 2548)
== บทประพันธ์สู่ภาพยนตร์ ==
เริ่มแรกบทประพันธ์ วิมานไฟ ได้ถูกนำไปทำเป็นภาพยนตร์ มีรายละเอียดดังนี้
พ.ศ. 2512 ถูกนำไปสร้างเป็นภาพยนตร์ 16 มม. กำกับโดย "ครูเนรมิต" สร้างโดย นพรัตน์ภาพยนตร์ ของ นพรัตน์ ศศิวิมลรักษ์ เป็นผู้อำนวยการสร้าง  ออกฉายเมื่อวันที่ 4 กรกฎาคม พ.ศ. 2512 ที่โรงภาพยนตร์ศาลาเฉลิมกรุง นำแสดงโดย
*มิตร ชัยบัญชา รับบท ภุมเรศ
* เพชรา เชาวราษฎร์ รับบท โรยทอง
* เมตตา รุ่งรัตน์ รับบท ทาทอง
* ศศิธร เพชรรุ่ง รับบท รินทอง
พ.ศ. 2522 ถูกนำไปสร้างเป็นภาพยนตร์ 35 มม. กำกับโดย วินิจ ภักดีวิจิตร สร้างโดย เอแพ็กซ์โปรดักชั่น ของ นันทา ตันสัจจา เป็นผู้อำนวยการสร้าง ออกฉายเมื่อวันที่ 29 กันยายน พ.ศ. 2522 ที่โรงหนังโคลีเซียม วอชิงตัน ออสการ์ อินทรา  นำแสดงโดย
*สรพงศ์ ชาตรี รับบท ภุมเรศ
* เนาวรัตน์ ยุกตะนันท์ รับบท โรยทอง
*อรัญญา นามวงศ์ รับบท ทาทอง
* พรพรรณ เกษมมัสสุ รับบท รินทอง
== บทประพันธ์สู่ละครโทรทัศน์ ==
พ.ศ. 2515 ถูกนำไปสร้างเป็นละครโทรทัศน์ทางช่อง 4 บางขุนพรหม  มีนักแสดงนำดังนี้
*สอาด เปี่ยมพงษ์สานต์ รับบท ภุมเรศ
* กนกวรรณ ด่านอุดม รับบท โรยทอง
* นันทวัน เมฆใหญ่ รับบท ทาทอง
* ศันสนีย์ สมานวรวงศ์ รับบท รินทอง
พ.ศ. 2523-24 ถูกนำไปสร้างเป็นละครโทรทัศน์ทางสถานีโทรทัศน์ช่อง 9 อ.ส.ม.ท. มีนักแสดงนำดังนี้
*พิศาล อัครเศรณี รับบท ภุมเรศ
* เดือนเต็ม สาลิตุล รับบท โรยทอง
* พิราวรรณ ประสพศาสตร์ รับบท ทาทอง 
* ศรีอาภา บางนารถ รับบท รินทอง
พ.ศ. 2533-34 ถูกนำไปสร้างเป็นละครโทรทัศน์ทางสถานีโทรทัศน์ไทยทีวีสีช่อง 3 กำกับการแสดงโดย ชนะ คราประยูร ออกอากาศเมื่อ 8 ธันวาคม 2533 ถึง 15 กุมภาพันธ์ 2534  มีนักแสดงนำดังนี้
*ฉัตรชัย เปล่งพานิช รับบท ภุมเรศ
* จริยา สรณะคม รับบท โรยทอง
* ชุดาภา จันทเขตต์ รับบท ทาทอง
* รัชนก พูลผลิน รับบท รินทอง
พ.ศ. 2548 ถูกนำไปสร้างเป็นละครโทรทัศน์ทางสถานีวิทยุโทรทัศน์กองทัพบกช่อง 5 โดยค่ายเอ็กแซ็กท์ ใช้ชื่อเรื่อง เล่ห์ภุมเรศ  กำกับการแสดงโดย วิศเวศ บูรณวิทยวุฒิ ออกอากาศเมื่อ 3 มิถุนายน 2548 ถึง 29 กรกฎาคม 2548  มีนักแสดงนำดังนี้
*ณวัฒน์ กุลรัตนรักษ์ รับบท ภุมเรศ
* พิมพ์มาดา บริรักษ์ศุภกร รับบท โรยทอง
* นุสบา ปุณณกันต์ รับบท ทาทอง
* อรจิรา แหลมวิไล รับบท รินทอง
พ.ศ. 2567 ถูกนำไปสร้างเป็นละครโทรทัศน์ทางช่องวัน 31โดยค่ายพอดีคำ ใช้ชื่อเรื่อง วิมานสีทอง มีนักแสดงนำดังนี้
* ธนภัทร กาวิละ รับบท ภุมเรศ
* เดียร์น่า ฟลีโป รับบท โรยทอง
* ศวรรยา ไพศาลพยัคฆ์ รับบท รินทอง
* พิจิตตรา สิริเวชชะพันธ์รับบท ทาทอง
== เนื้อเรื่อง ==
ภุมเรศ ภมรชัย ชายหนุ่มหน้าตาดี มีเสน่ห์อย่างร้ายกาจ ทายาทของนายพงศ์ ภมรชัย เป็นศัตรูเก่าทางธุรกิจของนายสุวรรณ วรทิพย์ แต่นายพงศ์พ่ายแพ้ในการฟ้องร้องคดีจนทำให้ครอบครัวภมรชัยต้องล้มละลาย ถึงแม้เหตุการณ์นั้นนายพงศ์จะเป็นฝ่ายผิด แต่ก็ไม่สำนึกจึงพกความแค้นจากกรุงเทพฯ กลับไปอยู่สงขลา กลับเสี้ยมสอนลูกชายให้ผูกพยาบาทตระกูลวรวิทย์มาตั้งแต่เด็ก ๆ ส่วนแม่ของภุมเรศเสียชีวิตด้วยโรคหัวใจ และเมื่อข่าวการจากไปอย่างไม่มีวันกลับของนายสุวรรณแพร่สะพัด นายพงศ์จึงสั่งภุมเรศให้ทำหน้าที่ลูกกตัญญู เป้าหมายคือเพื่อทำลายตระกูลวรวิทย์ และทวงความมั่งคั่งกลับคืนมา
และแล้วบริษัทอสังหาริมทรัพย์ขนาดใหญ่ได้เปลี่ยนมือผู้บริหารหลังจากการเสียชีวิตของประธานบริหาร นายสุวรรณ วรทิพย์ ซึ่งมีลูกสาว 3 คน ได้แก่ทาทอง วรทิพย์ พี่สาวคนโตอายุเกือบ 30 ปี ที่มีนิสัยจริงจัง เอาการเอางานและเด็ดขาดเหมือนพ่อและเป็นประธานบริหารต่อจากพ่อ โดยมี โรยทอง วรทิพย์ บุตรสาวคนรอง เป็นมือขวาในการบริหาร ทั้งสองคนมีศูนย์รวมจิตใจอยู่ที่ รินทอง วรทิพย์ น้องสาวคนเล็กอายุเพิ่ง 20 ปี ที่เรียบร้อย อ่อนไหวและเป็นแม่บ้านแม่เรือน ความปรองดองของสามพี่น้องเป็นที่ชื่นชมและรับรู้กันดีในวงสังคม
เขาได้เดินทางเข้ามากรุงเทพฯ เพื่อแก้แค้น ซึ่งภุมเรศปรากฏตัวในฐานะลูกชายของเพื่อนเก่าพ่อ ภุมเรศได้ก้าวเข้ามาสู่บ้านศัตรูของพ่อได้อย่างสะดวกง่ายดายเพราะการชักนำของนฤชา แรงพยาบาทของพ่อก็ตามที่สามพี่น้อง เกิดสนใจในอัธยาศัยและเสน่ห์ในตัวภุมเรศจนทำให้รับเขาเข้ามาทำงานในบริษัท ภายหลังงานศพเสร็จสิ้นไป และแล้วสามพี่น้อง ทาทอง, โรยทองและรินทอง ตกหลุมรักผู้ชายคนเดียวนั้นก็คือภุมเรศ โรยทองเป็นคนที่เฉลียวใจในสิ่งที่นายชม ทนายประจำตระกูลพูดมากที่สุด จากการที่เธอพบปะผู้คนมามากมาย ทำให้เธอนึกระแวงถึงเหตุผลในการมาของภุมเรศที่ดูจะรู้เท่าทันภุมเรศ แต่ก็ไม่กล้าจะแสดงออกเพราะใจหนึ่งก็ยังแอบชอบ
ภุมเรศใช้ความรักทำให้ทาทองตาบอดสนิทอย่างง่ายดายจนทำให้ทาทองตกหลุมรักอย่างโงหัวไม่ขึ้น ทาทองยกให้ภุมเรศเป็นที่ปรึกษาของบริษัทมีโต๊ะทำงานอยู่ในห้องเดียวกัน เพื่อจะได้เห็นหน้ากันตลอดเวลา ให้เงินเดือนสูง ๆ ยังให้มาพักอยู่ในบ้านเดียวกัน ทาทองทุ่มเทให้ภุมเรศยอมพลีทุกอย่างแก่เขา เธอเป็นหามาประเคนให้เพราะคิดว่า ภุมเรศรักตน กระทั่งภุมเรศกอดกระซิบบอกว่ารักเท่านั้น ทาทองก็ถึงกับประกาศโพล่งในหมู่พี่น้องว่าจะแต่งงานกับภุมเรศโดยไม่สนใจเสียงคัดค้านของนายชม ทนายความเก่าแก่ที่รู้จักตระกูลภมรชัยเป็นอย่างดี
ภุมเรศมักถือโอกาสเอาเวลาว่างที่ทาทองงานยุ่งและโรยทองไม่อยู่บ้านเพื่อที่ภุมเรศแวะเข้าไปหารินทอง เธอจึงเคลิบเคลิ้มและเชื่อภุมเรศสนิทใจ ทำให้เขากล่อมเสียจนรินทองหมดความเคารพนับถือพี่สาวและยอมเป็นเมียเขาอย่างเต็มใจอย่างเงียบ ๆ ก่อนที่ภุมเรศจะแต่งงานกับทาทองด้วยซ้ำ ต่อมาโรยทองแอบศึกษาพฤติกรรมของภุมเรศอย่างเงียบ ๆ ตลอดเวลา จนกระทั่งวันแต่งงาน ภุมเรศจึงไปสารภาพรักกับโรยทอง โรยทองจึงตบหน้าแล้วจากไปด้วยความเสียใจ ทาทองนั้นน้อยใจต่อภุมเรศมาก ภุมเรศเมาอย่างหนักยิ่งเพิ่มความแค้นให้ภุมเรศมากขึ้น
หลังพิธีแต่งงานผ่านไป รินทองเกิดอาการแพ้ท้องขึ้นมา เธอจึงอ้างว่าพี่สาวแย่งผัวของตนจึงอ้างเอาทะเบียนสมรสเป็นพยาน จัดแจงพารินทองจะหนีออกจากบ้านก็พอดี ทาทองจึงโกรธ จึงคว้าปืนมาไล่ยิงภุมเรศแต่ภุมเรศแย่งปืนไว้ทัน ทาทองเห็นมีดปลายแหลมจึงหยิบและวิ่งไล่แท่งรินทองเสียอย่างไม่นับ และหันกลับมาจะฆ่าภุมเรศตายตามบ้าง แต่เธอทำไม่ลงเธอจึงเอาแต่ร้องไห้แล้วก็หัวเราะและวิ่งออกนอกบ้านไปอย่างเป็นคนเสียสติ ตำรวจจึงมาถึงบ้านแล้วพร้อมเก็บศพของรินทอง ภุมเรศได้รู้สำนึกตัวเองว่าตัวเองได้สังหารคนไปแล้วถึงสามคน ทาทองเป็นคนบ้าเสียสติทันที รินทองเสียชีวิต และโรยทองเป็นโรคเบื่อผู้ชายไปตลอดชาติจะไม่แต่งงานชั่วชีวิต แต่กฎหมายไม่สามารถเอาผิดภุมเรศได้ ภุมเรศได้จากไปอยู่จังหวัดสงขลากับพ่อตนเองด้วยความเสียใจ เขาสำนึกต่อบาปที่ได้กระทำพี่น้องต่อตระกูลนี้ จึงคิดจะบวชล้างบาป แล้วจะไม่สึก
== อ้างอิง ==
นวนิยายไทย
ภาพยนตร์ไทย
ภาพยนตร์ที่ออกฉายในปี พ.ศ. 2512
ภาพยนตร์ที่ออกฉายในปี พ.ศ. 2522
ภาพยนตร์ที่กำกับโดย เนรมิต
ละครโทรทัศน์ไทย
งานเขียนของกฤษณา อโศกสิน